Unisa en Nehawu skik oor salarisseStaking by Unisa (Januarie 2017) Die Universiteit van Suid-Afrika en die vakbond Nehawu het Dinsdag formeel ŉ loonooreenkoms onderteken. Unisa en die National Education, Health and Allied Workers Union het ŉ ooreenkoms by Muckleneuk-kampus onderteken waar permanente werknemers ŉ verhoging van tussen 5% en 8% sal ontvang vir die 2017 finansiële jaar. Die universiteit het in ŉ verklaring gesê kragtens die ooreenkoms is die verhoging op ŉ glyskaal gebaseer, met werknemers op hoër vlakke wat die laagste persentasie verhoging ontvang, en diegene op die laagste vlak wat die hoogste persentasie verhoging ontvang. “Werknemers wat in ŉ tydelike kapasiteit aangestel is, byvoorbeeld vastetermynkontrakte of uurliksetarief-werknemers, uitgesluit diegene wat aangestel is kragtens die studentewerkerskema en informelewerkerskema, sal ŉ 7,75% verhoging ontvang,” het Martin Ramotshela, woordvoerder van Unisa, gesê. Die partye het ingestem dat die salarisverhogings rondom 15 Februarie vanjaar in werking sal tree. Die partye het ingestem dat die beginsel van “geen werk, geen salaris”, nie van toepassing sal wees nie, en dat die interdik wat die universiteit tydens die staking bekom het, gekanselleer word.